18/12/2015 | Administración LocalMunicipal
A Laracha
Aprobación definitiva do Plan especial de ampliación de dous equipamentos educativos

Aprobación definitiva Plan especial de ampliación de dous equipamentos educativos (PE EE) O Pleno do Concello da Laracha, en sesión ordinaria celebrada o día 23 de novembro de 2015, adoptou entre outros o seguinte acordo: […] TERCEIRO.–Aprobar definitivamente o Plan especial de ampliación de dous equipamentos educativos (PE EE), tramitado de oficio polo Concello, segundo o proxecto redactado pola empresa Monteoliva Arquitectura, S. L. P., datado do mes de novembro de 2015. CUARTO.–Publicar o acordo no Diario Oficial de Galicia e o articulado das normas do plan especial, así como o acordo correspondente no Boletín Oficial da Provincia, non entrando en vigor ata que se publicase completamente o seu texto e transcorrese o prazo previsto no artigo 65.2 da Lei 7/85, do 2 abril, de bases de réxime local. QUINTO.–Notificar persoalmente aos propietarios e demais interesados directamente afectados polo expediente o presente acordo, comunicándolles que o mesmo pon fin á vía administrativa e contra o mesmo poderá interpoñerse recurso contencioso administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, contados a partir do día seguinte ao da publicación do texto no Boletín Oficial da Provincia. SEXTO.–Ordenar ao secretario da Corporación que dilixencia os planos e documentos aprobados definitivamente. SÉTIMO.–Consonte co disposto no artigo 92.3 da Lei 9/2002, do 30 de decembro, de ordenación urbanística e protección do medio rural de Galicia, comunicar a aprobación definitiva a Consellería de Medio Ambiente e Ordenación do Territorio, á vez que se lle dará traslado dunha copia autenticada de dous exemplares do instrumento aprobado definitivamente. A Laracha, 7 de decembro de 2015. O alcalde José Manuel López Varela TEXTO NORMATIVO 1.–INTRODUCIÓN: 1.5.–DOCUMENTACIÓN O presente Plan Especial (en adiante PE), está composto dos seguintes documentos: – Memoria. – Informe de Sostibilidade Económica. – Informe de participación pública e informes sectoriais recibidos. – Planos de Información: I-04 Rede Viaria, I-05 Redes de Servizo, I-06 Plano catastral. E: 1/5.000. – Planos de Ordenación U-O-L1 Zonificación. Escala 1/2.000. U-O-L2 Cotas e Rasantes. Escala 1/2.000.2.–MEMORIA DE INFORMACIÓN DO MEDIO 2.6.–REDE VIARIA. Na área de estudo, localízanse dous tipos principais de viarios, atendendo á súa importancia: As estradas supramunicipais que comunican o Concello da Laracha cos concellos limítrofes, e as estradas municipais, que poñen en relación os diferentes asentamentos dentro do propio municipio. Entre o primeiro grupo, destacan as seguintes: – Autoestrada AG-55, que une Carballo con A Coruña. – Estrada autonómica AC-552, A Coruña Fisterra, que forma parte da rede primaria básica segundo a Lei de estradas de Galicia. – Estrada provincial DP-1913, que une a vila de Laracha con Carballo. – Estrada provincial DP-2404, que comunica Laracha con A Silva. A rede viaria restante está conformada por viarios locais de titularidade municipal que comunican lugares e asentamentos rurais entre si e coas estradas antes sinaladas. Os viarios cos que teñen contacto as dotacións educativas son os seguintes: ● No caso do CEIP Otero Pedrayo: – En dirección leste-oeste a Avenida de Buenos Aires, viario que provén do núcleo rural de As Calzada, e que conecta co solo urbano de Laracha. – En dirección norte-sur, a rúa José Añón Canedo. Este viario conecta no seu extremo sur co anteriormente descrito, e ao norte enlaza coa estrada AC-552. ● No caso do IES Agra de Leborís: – En dirección leste-oeste a Avenida Manuel Murguía soporta o tráfico de acceso ao centro educativo, conectando a Travesía de López Astray e a Rúa Pablo Pedreira. A súa dirección é paralela á estrada AC-552, viario estruturante do solo urbano, que xunto coa estrada DP-1913 constitúen as comunicacións principais da dotación coa trama urbana e os seus arredores.2.7.–INFRAESTRUTURAS DE SERVIZOS. Rede de abastecemento de auga A rede que subministra ao solo urbano de Laracha ten orixe nunha captación do Río Anllóns, con estación de tratamento e bombeo, que leva a auga ata o depósito situado no Monte “Os Castros” (Ganduma). Dende alí distribúese por gravidade, chegando ata os núcleos de A Barreira, Cancelo e Vilaño Vello, cubrindo case en totalidade os lugares inmediatos ao núcleo de A Laracha. Os equipamentos educativos existentes atópanse xa conectados á rede de abastecemento do solo urbano. Rede de saneamento de augas residuais O ámbito de ampliación do sistema de equipamento educativo está conectado á rede de saneamento do núcleo urbano de Laracha, que conduce as augas residuais á E. D. A. R. de O Formigueiro, na estrada DP-2404. Esta estación é tamén a encargada da depuración da rede procedente de Paiosaco. Os núcleos rurais próximos ao entorno urbano recollen e procesan as augas de xeito individual, mediante depuradoras prefabricadas de poliéster que se dimensionan en función da poboación. Rede de telefonía Tódolos asentamentos do ámbito de estudo contan con rede de telefonía, que no entorno urbano é maioritariamente de instalacións soterradas. Rede de electricidade Existe unha rede de alta tensión nas proximidades do ámbito do CEIP, conducida mediante instalación soterrada e que atravesa o solo urbano ata chegar á subestación eléctrica de Laracha. As dotacións educativas atópanse en funcionamento, e porén conectadas á liña de subministro eléctrico do solo urbano, contando ambas con cadanseu transformador.2.8.–ASENTAMENTOS E PATRIMONIO HISTÓRICO. A condición de borde urbano que posúen ambas instalacións educativas permítenlles ser testemuña da transición urbano-rural, atendendo á convivencia de tecidos de residencia colectiva, unifamiliar de baixa densidade e tipoloxías rurais nas proximidades. Nun radio de 1.000m. atopámonos con 3 parroquias, 6 entidades de asentamento de menos de 50 habitantes, 2 de máis de 100, e o núcleo urbano de Laracha, con máis de 2.700 e cunha tendencia crecente e regular nos últimos 11 anos. Nalgúns destes núcleos é visible o seu espírito tradicional, mais non hai dúbida de que todos eles se ven tremendamente influenciados pola proximidade do solo urbano, repercutindo nas rutinas vitais, nas tipoloxía edificatoria, no mantemento da poboación e incluso no seu increcemento. Todo isto tece uns fíos de prestación de servizos e comodidades urbanas que cosen relacións de dependencia dos asentamentos en relación ao núcleo cabeceira. A continuación expóñense os datos de poboación dos últimos anos no entorno de actuación do Plan Especial: O carácter dos equipamentos atende sen embargo a unha realidade aínda maior, que excede do entorno inmediato. No Concello da Laracha existen catro centros de educación infantil e primaria, un instituto de educación secundaria, e unha escola de educación infantil. O núcleo máis poboado é con diferenza A Laracha, asentamento no que se encontra o CEIP Otero Pedrayo, e o IES Agra de Leborís, obxecto do PE. En canto ao patrimonio histórico, os planos da colección de información I08 e I09, de Planeamento Vixente, conteñen as delimitacións e os códigos dos seguintes elementos catalogados no PXOM.1.8 Igrexa de Santiago de Vilaño 1.10 Igrexa de Sta. María de Torás 1.11 Igrexa Nova de Sta. María de Torás 1.12 Capela de San Roque e San Antón. Torás 1.15 Igrexa de San Romás de Cabovilaño 2.1 Cruceiro do cemiterio de Cabovilaño 2.22 Cruceiro de Vilanova de Soutullo 2.23 Cruceiro do Adro de Sta María de Torás 2.24 Cruceiro de arriba, Igrexario de Santiago de Vilaño 2.25 Cruceiro de abaixo de Santiago de Vilaño 3.1 Torre de Cillobre. Torás 4.1 Pazo en Vilaño Vello 4.3 Pazo de Montesclaros 4.8 Casa con escudo en A Torre, Cardois. Cabovilaño 6.11 Casa, hórreo e cobertizo na Torre de Cillobre. Torás 6.12 Casa, hórreo, cobertizo e palomar no Formigueiro. Vilaño 7.6 Muíño en Torás 7.9 Muíño en A Forxa. Cabovilaño 7.10 Muíño en Gabenlle. Torás 8.3 Hórreo en Igrexario. Lemaio 8.5 Hórreo e palomar na Torre de Cillobre. Torás 8.6 Hórreo en Gabenlle. Torás. GA15041004 Os Castros / O Petón do Castro / Castro de Riotorto GA15041008 Castro de Montesclaros /Os Castros GA15041009 Castro Pequeño / Castro de As Motas / A Mota GA15041010 Castro de Gabenlle /As Croas / Os Castros GA15041017 Torre de Cillobre TOP15041006 As Medorras / A Madarra ACH003 Miliario de Vilaño Sen embargo ningún deles se encontra próximo ás dotacións educativas. Non existen relacións de intervisibilidade entre o ámbito do PE e os elementos de patrimonio; tampouco os contornos de respecto teñen incidencia neste PE.3.–MEMORIA XUSTIFICATIVA E DE ORDENACIÓN 3.1.–MOTIVOS QUE XUSTIFICAN O PLAN ESPECIAL O motivo de redacción do Plan Especial é a necesidade de ampliar a superficie cualificada como Sistema de Equipamento pertencente aos centros educativos Otero Pedrayo e Agra de Leborís, así como acadar a mellora dos seus accesos para permitir que as instalacións poidan optimizar o seu funcionamento. As ampliacións xustifícanse pola crecente demanda de usuarios nos últimos anos, que ten reflexo nos censos de poboación do entorno. En canto ao viario, a súa mellora repercutirá nos accesos aos centros educativos, tanto en canto á axilidade, como á seguridade peonil.3.2.–ADECUACIÓN AO CONTEXTO LEGAL, URBANÍSTICO E TERRITORIAL Segundo a definición que dá o artigo 68 da Lei 9/2002, a ampliación dotacional que se pretende concorda coas finalidades dos plans especiais, posto que se trata de completar elementos que foron recollidos como sistema no PXOM vixente. O proxecto non alterará porén a estrutura xeral e orgánica municipal, non requirindo mudar a clasificación do solo. Acorde ao artigo 71 da lei 9/2002, o Plan Especial ten por obxecto o establecemento e ordenación do equipamento comunitario, debendo conter as seguintes determinacións: Delimitación do espazo reservado para a dotación urbanística e o seu destino concreto. Medidas necesarias para a súa adecuada integración no territorio e para resolvelos problemas que xere no viario e nas demais dotacións urbanísticas. Medidas de protección necesarias para garanti-la funcionalidade e accesibilidade das infraestruturas e dotacións urbanísticas.3.3.–PROPOSTA DE PLAN ESPECIAL 3.3.1.–DESCRICIÓN DAS PROPOSTAS Unha vez espostos os obxectivos do presente PE, analizouse o entorno das dotacións existentes a fin de determinar a mellor ubicación de acordo á funcionalidade das instalacións, aos accesos dende o viario, e ás propiedades naturais dos terreos limítrofes: CEIP Otero Pedrayo: Propónse a ampliación das instalacións educativas cara o norte, en continuidade coas existentes. Asemade planéase a mellora da sección transversal da rúa José Añón Canedo e da Avenida de Buenos Aires, que serven de acceso ao equipamento. O ámbito de ampliación da parcela dotacional consiste nun terreo practicamente chan, a cota lixeiramente inferior á das instalacións existentes. Actualmente non ten un uso produtivo definido, xa que está ocupado por matogueiras, así como por árbores illadas que sen chegar a formar masa se sitúan nos marxes do parcelario existente. O fronte da parcela correspóndese coa Rúa José Añón Canedo, viario público que en boa parte do seu trazado serve de límite do solo urbano. Mediante esta ampliación regularizarase xeométricamente a parcela dotacional, ofrecendo novas posibilidades de acceso dende a Rúa José Añón Canedo que permitirán resolver as dificultades de manobra dos autobuses escolares no esquema actual (O acceso principal consiste nunha rúa en fondo de saco que parte da Avenida de Buenos Aires). A mellora da sección da rúa José Añón Canedo e a Avenida de Buenos Aires apoiase nas aliñacións contidas no PXOM para o solo urbano, completándoas mediante unha franxa sobre solo urbanizable non delimitado que se deberá obter mediante expropiación. O deseño das novas seccións incidirá no só nun aumento da calzada, senón tamén na división de tráficos rodados e peonís. Non se pretenden reformas na intersección da Rúa José Añón Canedo e a estrada AC-552. A maioría da superficie afectada polas actuacións do PE atópase clasificada como urbanizable non delimitado, ao que segundo o punto 4 do artigo 21 da LOUGA, deberá aplicárselle o réxime establecido para o solo rústico en tanto non se aprobe o correspondente plan de sectorización. As intervencións en solo urbano restrínxense á franxa de viario que definen as aliñacións contidas no PXOM, e utilízanse os mesmo criterios para o solo de núcleo rural. IES Agra de Leborís Propónse a ampliación das instalacións educativas en dirección sur, recollendo os terreos necesarios para materializar a traza proposta no PXOM, sobre a cal non se introducen modificacións. Dito viario consiste na prolongación da Travesía de López Astray, dende o seu contacto coa Rúa Manuel Murguía ata o encontro coa rúa Pablo Pedreira. As parcelas afectadas non posúen apenas inclinación, e comparten a mesma cota que as instalacións existentes. Non existe no ámbito un uso productivo definido, sendo a súa cobertura mixta de portes herbáceos e mato. A ampliación supón a regularización xeométrica da parcela dotacional, a posibilidade de plantexamento de novos accesos e mesmo a contribución á continuidade da trama urbana. Todas as actuacións do PE atópanse en solo clasificado como urbanizable non delimitado no actual PXOM.3.3.2.–EFECTOS AMBIENTAIS PREVISIBLES DA PROPOSTA DE PE Unha vez descritas as propostas, procedeuse á análise das mesmas, tendo en conta diferentes parámetros relacionados tanto co medio físico do entorno do PE, como co espazo humanizado. Isto será de axuda á hora de detectar os posibles efectos e consecuencias que puideran xurdir. Para este traballo trataranse por separado os escenarios propostos para o CEI e o IES. O MEDIO FÍSICO. XEOMORFOLOXÍA E RECURSOS DO SOLO: ● CEIP OTERO PEDRAYO O terreo escollido para a ampliación é practicamente chan, polo que a incorporación da nova superficie dotacional non precisa de movementos significativos de terra. A cobertura vexetal atópase en situación de abandono, con presenza de matogueiras e especies arbóreas de escaso porte, que non chegan a formar masa. Así pois, a intervención permitirá sanear un espazo sen uso definido que linda coas instalacións existentes. En canto á rúa José Añón Canedo e a Avenida de Buenos Aires proponse a ampliación da sección transversal. As repercusións sobre o medio físico serán mínimas, posto que a rúa vai a cota do terreo circundante (case chan con leve caída cara o norte), e non serán precisos movementos de terra máis alá dos que requira a composición de capas da plataforma rodada. ● IES AGRA DE LEBORÍS O manto vexetal é de tipo herbáceo e mato, con algunha especie arbórea illada de baixo porte. A natureza do terreo é tamén practicamente a mesma, sen elevacións e na cota das instalacións existentes. O MEDIO SOCIOECONÓMICO: No aspecto social, detéctase un aumento demográfico regular e constante no solo urbano da Laracha, e no seu entorno que podería derivar no colapso das instalacións educativas. A proposta de ampliación das instalacións existentes resulta menos custosa que a construcción de novos centros en canto á obtención de terreos e á construción das instalacións, mais tamén respecto ao custo de mantemento e funcionamento do centro (persoal docente, servizos…). TRANSPORTE E MOBILIDADE: De non actuar no entorno dos equipamentos os problemas manifestos derivados da insuficiencia da sección transversal previsiblemente empeorarán co paso do tempo, debido á consolidación do solo urbano. É de esperar que se produza a colmatación urbana antes que os desenrolos de solo urbanizable non delimitado cos que lindan os centros educativos e ao que serven de fronteira os viarios de acceso. Esta circunstancia aumentaría a densidade de tráfico sen melloras nos viarios, situación que iría en detrimento da funcionalidade e da seguridade do entorno dotacional. ● CEIP OTERO PEDRAYO Ampliarase fisicamente a sección transversal do viario, a fin de obter unha distribución de tráficos en defensa da seguridade peonil, e de que se garanta o dobre sentido de circulación. Deste xeito evitarase a sobrecarga de tráfico producido polo uso dotacional nos tecidos residenciais de baixa densidade do entorno. Así mesmo melloraranse os accesos ás instalacións que actualmente responde a unha rúa sen saída na que non é posible a manobra dos autobuses escolares, reorganizándoo dende a rúa José Añón Canedo, ● IES AGRA DE LEBORÍS A creación dun novo fronte cara a viario da instalación dotacional mellorará a funcionalidade das comunicacións permitindo repartir os tráficos de aceso nas horas punta. PATRIMONIO HISTÓRICO E CULTURAL Nesta variable, non se prevén incidencias respecto das propostas do PE, debido a que non hai relación de proximidade con elementos que figuren no catálogo de patrimonio do PXOM. As ampliacións previstas non afectan tampouco a tecidos rurais nin a camiños tradicionais. PAISAXE Da valoración paisaxística do ámbito da dotación existente, extráese que non se trata dun entorno fráxil. Dada a morfoloxía do terreo, e a natureza fortemente antropizada que atopamos nestas circunstancias concretas de periferia urbana, enténdese que ningunha das propostas ten repercusións sobre a paisaxe existente. REDES DE SERVIZO En canto aos servizos urbanísticos básicos, é convinte aclarar que as instalacións actuais contan con conexión aos servizos de abastecemento de auga, saneamento, electricidade e telefonía. A ampliación da superficie dotacional insertaríase tamén nas redes do solo urbano. Tanto no caso do CEIP como no do IES, as propostas incorporarán rede de sumidoiros en estrutura separativa de saneamento nas melloras viarias que plantexan. CONCLUSIÓNS Logo da análise das propostas, non se detectaron posibles efectos negativos no entorno das intalacións educativas que se pretende ampliar motivados polas previsións do PE.3.3.3.–EFECTOS SOBRE OS ELEMENTOS ESTRATÉXICOS DO TERRITORIO. NORMATIVA SECTORIAL E TERRITORIAL APLICABLE.3.3.3.1.–ELEMENTOS ESTRUTURANTES DO TERRITORIO NA ÁREA DE ESTUDO. No ámbito no que se desenrola o presente documento, pódense observar os seguintes elementos que articulan o territorio: 1. O sistema de asentamentos, composto polos núcleos de poboación da zona de estudo: – A vila da Laracha, cunha poboación de 2.996 habitantes, é o máis importante do concello e ademais cabeceira administrativa do mesmo. – Os núcleos de Telleira, Vilaño Vello, As Calzadas, O Cancelo Pereiro, Vilaño, A Panela, A Botica, a Cheda e Leborís. Existe tamén unha bolsa de solo urbano nas proximidades de Cancelo, froito do desenrolo dun solo urbanizable que se prevía no PXOM vixente. A clasificación maioritaria no ámbito inmediato é a de solo urbanizable residencial non delimitado.2. O conxunto de infraestruturas e dotacións está constituído polos seguintes elementos: – A Rede Viaria – As Redes de Servizos Urbanísticos – O conxunto de Equipamentos – O conxunto de Espazos Libres e o Paseo Fluvial do Río Anllóns. En relación aos elementos estratéxicos, este PE reverte nunha mellora da prestación de servizos dotacionais educativos existentes, satisfacendo as necesidades actuais e futuras do entorno neste sentido. A mellora dos accesos ás instalacións do centro Otero Pedrayo é de esperar que teña un efecto positivo na funcionalidade dos tecidos en contacto co equipamento. En ningún caso se está a modificar a estrutura xeral prevista no PXOM vixente, senón que as actuacións camiñan en prol de reforzar esta mesma, mellorándoas e actualizándoas de acordo ás demandas actuais.3.3.3.2.–EFECTOS SOBRE OS INSTRUMENTOS DE ORDENACIÓN DO TERRITORIO. DIRECTRICES DE ORDENACIÓN DO TERRITORIO (DOT) As Directrices de Ordenación do Territorio (DOT) dan cumprimento ao mandato da Lei 10/1995, do 23 de novembro, de Ordenación do territorio de Galicia, que establece os obxectivos e instrumentos mediante os cales se desenvolverá a ordenación territorial da Comunidade Autónoma, co obxectivo de: “…favorecer a utilización racional do territorio galego e protexer o medio natural, mellorar a calidade de vida e contribuír ao equilibrio territorial, regular os diferentes instrumentos de ordenación do territorio, o seu contido e relación de interdependencia así como as canles procedimentais para a súa elaboración e réxime de vixencia, modificación e revisión”. Así pois, as DOT teñen como finalidade básica a definición dun modelo territorial para Galicia, que sirva de guía orientadora e cohesiva das actuacións sectoriais que se propoñan. Nas Directrices de Ordenación do Territorio defínense catro niveis: Rexións e áreas urbanas, Sistema urbano intermedio, Nodos Resto de núcleos de importancia municipal. O ámbito no que se enmarca o presente PE é este último, posto que se atopa na Vila de maior importancia do concello, e tamén cabeceira administrativa. Pese a que o PE non ten capacidade para a toma de decisións estruturantes municipais (as cales corresponden ao Planeamento Xeral), sí se debe sinalar que a decisión de ampliar e mellorar as instalacións existentes e recollidas como sistema xeral no PXOM vixente, non fai mais que reforzar o sistema de elementos estruturantes previstos a nivel municipal. Entre as determinacións excluíntes das DOT, o punto 2.4.2 di: “Procurarase que se concentren nos núcleos principais dos concellos as dotacións básicas de tipo administrativo, docente, sanitario, cultural e servizos de carácter local.” Como conclusión, o presente Documento ten por finalidade a elección da área de ampliación das instalacións dos centros educativos Otero Pedrayo e Agra de Leborís, así como a mellora dos seus accesos, respetando as determinacións establecidas polas diferentes normativas sectoriais e territoriais, ao tempo que se cumpran tamén as condicións establecidas polo PXOM vixente da Laracha. Mediante a formulación e aprobación deste Plan Especial, preténdense acadar os seguintes obxectivos: – Delimitar un novo espazo reservado como dotación educativa que ampliará en continuidade as instalacións dos centros existentes. – Establecer as determinacións precisas que garantan a súa adecuada integración no territorio. – Resolve-los problemas que o equipamento poida xerar no sistema viario. – Establecer as medidas necesarias para garanti-la funcionalidade e accesibilidade da dotación. – Dotar á actuación dun corpo documental e normativo con garantía xurídica. Así pois, a actuación consistirá, no cambio de cualificación urbanística dunha zona anexa á dotación existente pasando a se incorporar ao Sistema de Equipamentos educativos, e na mellora dos accesos á mesma.3.4.–ORDENACIÓN DA PARCELA E CONDICIÓNS DA EDIFICACIÓN 3.4.1.–ÁMBITO DO PLAN ESPECIAL: O ámbito de aplicación deste PE identifícase nos correspondentes Planos de Información e Ordenación, resultando descontinuo: ● CEIP OTERO PEDRAYO ● IES AGRA DE LEBORÍS 3.4.2.–USO PREVISTO.3.4.2.1. RÉXIME DO SOLO. Segundo o artigo 21.4 da LOUGA, ao Solo Urbanizable Non Delimitado, en tanto non se aprobe o correspondente plan de sectorización, aplicarase o réxime establecido para o solo rústico. Polo tanto, o PE cualifica como Sistema de Equipamento educativo, en congruencia coas determinacións do Plan Xeral da Laracha e as posibilidades que outorga o artigo 33. g. da Lei 9/2002 de establecer o uso dotacional en solo rústico. O sistema viario da Rúa José Añón Canedo e da Avenida de Buenos Aires figura no PXOM. A súa mellora proponse obtendo a franxa de terreo precisa para completar a súa sección transversal, que se leva a cabo do seguinte modo: – No solo clasificado como urbano, aprovéitase o espazo liberado polas aliñacións marcadas no PXOM vixente, materializando a plataforma acotada no plano U-O-L2 “Laracha, cotas y rasantes”. – Na parcela con clasificación de núcleo rural, completarase coa franxa de solo que permita chegar aos 16 m de sección total no caso da Rúa de José Añón Canedo, e de 14 m na de Buenos Aires. – En solo urbanizable non delimitado obterase a franxa de solo necesaria para acadar unha sección transversal viaria de 16 m de sección total no caso da Rúa de José Añón Canedo, e de 14 m na de Buenos Aires. – O novo viario ao sur do IES Agra de Leborís, que constitúe a prolongación da Travesía de López Astray, atópase por enteiro clasificado como solo urbanizable non delimitado. O seu trazado seguirá as pautas fixadas ao caso no PXOM.3.4.2.2.–CUALIFICACIÓN. As actuacións previstas polo Plan Especial relaciónanse con elementos cualificados como sistemas no PXOM. Dunha banda, proponse a mellora da urbanización de viarios de sistema xeral existentes (entorno do CEIP Otero Pedrayo), e doutra, a execución dun viario de sistema xeral previsto como tal no PXOM (marxe sur do IES Agra de Leborís). En ningún caso estas actuacións supoñen modificacións das determinacións que no PXOM definen ditos sistemas xerais, pois a súa definición mantense. Unicamente o PE pretende formalizar con fidelidade os sistemas descritos polo planeamento xeral. Por outro lado, proponse completar a área de cualificación como equipamento dotacional educativo. O Plan Especial define as áreas de ampliación dotacionais, cualificándoas como sistema local de equipamento.3.4.3.–USOS PORMENORIZADOS. ZONIFICACIÓN. Derivado das propias necesidades da dotación educativa existente, así como da aplicación do réxime do solo rústico, a parcela é susceptible de se ordenar mediante os seguintes usos: – Área de aparcadoiro – Área axardinada ou zona verde. – Uso docente de categoría 2.ª, definido no artigo 4.2.5.1. da normativa do PXOM vixente: Centros de ensino que precisan dunhas instalacións exclusivas ou ben que cumpran a condición da categoría 1.ª pero con superficie superior aos 300m². 3.4.4.–CONDICIÓNS DA EDIFICACIÓN E DA PARCELA. No que respecta as condicións propias establecidas no PXOM para os usos docentes de categoría 2.ª, atenderase ao artigo 4.2.5.1. da normativa: a) As construcións que desenrolen este tipo de uso deberán axustarse ás determinacións de deseño e seguridade que estableza a normativa sectorial aplicable. b) As instalacións de categoría 2.ª deberán dispoñer un mínimo dunha praza de aparcamento por cada 50 m² construídos. En canto ao solo rústico, os parámetros que regulamentan as condicións de ocupación e volume, resolveranse en cumprimento da Disposición Transitoria Primeira e das determinacións da LOUGA no que respecta ao solo rústico, recollidas nos artigos 42 e 44. A continuación reprodúcense os correspondentes artigos da LOUGA: Artigo 42.º. – Condicións xerais das edificacións no solo rústico.1. Para outorgar licenza ou autorizar calquera clase de edificacións ou instalacións no solo rústico deberá xustificarse o cumprimento das seguintes condicións: a) Garantir o acceso rodado de uso público adecuado á implantación, o abastecemento de auga, a evacuación e o tratamento de augas residuais, a subministración de enerxía eléctrica, a recollida, o tratamento, a eliminación e a depuración de toda clase de residuos e, de ser o caso, a previsión de aparcadoiros suficientes, así como corrixir as repercusións que produza a implantación na capacidade e funcionalidade das redes de servizos e infraestruturas existentes. Estas solucións deberán de ser asumidas como custo a cargo exclusivo do promotor ou da promotora da actividade, formulando expresamente o correspondente compromiso en tal sentido e achegando as garantías esixidas para o efecto pola administración na forma que regulamentariamente se determine. b) Prever as medidas correctoras necesarias para minimizar a incidencia da actividade solicitada sobre o territorio, así como todas aquelas medidas, condicións ou limitacións tendentes a conseguir a menor ocupación territorial e a mellor protección da paisaxe, os recursos produtivos e o medio natural, así como a preservación do patrimonio cultural e a singularidade e tipoloxía arquitectónica da zona. c) Cumprir as seguintes condicións de edificación: – A superficie máxima ocupada pola edificación en planta non excederá do 20% da superficie do predio (…) – O volume máximo da edificación será similar ao das edificacións existentes no solo rústico do contorno. No caso de que resulte imprescindible excedelo por esixencias do uso ou da actividade autorizable, procurará descompoñerse en dous ou máis volumes conectados entre si co fin de adaptar as volumetrías ás tipoloxías propias do medio rural. En todo caso, deberán adoptarse as medidas correctoras necesarias para garantir o mínimo impacto visual sobre a paisaxe e a mínima alteración do relevo natural dos terreos. – As características tipolóxicas da edificación deberán ser congruentes coas tipoloxías do contorno; en particular, as condicións de volumetría, tratamento de fachadas, a morfoloxía e o tamaño dos ocos e das solucións de cuberta, que, en todo caso, estarán formadas por planos continuos sen crebas nas súas vertentes. – Nos solos rústicos de protección ordinaria, agropecuaria, forestal ou de infraestruturas, de augas e de costas, a altura máxima das edificacións non poderá exceder as dúas plantas nin os 7 metros medidos no centro de todas as fachadas, desde a rasante natural do terreo ao arranque inferior da vertente de cuberta. Excepcionalmente, poderá exceder os 7 metros de altura cando as características específicas da actividade, debidamente xustificadas, fixesen imprescindible excedelos nalgún dos seus puntos. (.) logo do informe, en todo caso, da consellaría competente na materia. – As características estéticas e construtivas e os materiais, as cores e os acabados serán acordes coa paisaxe rural e as construcións do contorno. En tal sentido, para o acabado das edificacións empregarase a pedra ou outros materiais tradicionais e propios da zona. En casos xustificados pola calidade arquitectónica da edificación, poderán empregarse outros materiais acordes cos valores naturais, coa paisaxe rural e coas edificacións tradicionais do contorno. – Os cerramentos e valados serán preferentemente vexetais, sen que os realizados con material opaco de fábrica excedan a altura de 1 metro, agás en parcelas edificadas, onde poderán alcanzar 1,50 metros. En todo caso, deben realizarse con materiais tradicionais do medio rural no que se localicen, e non se permitirá o emprego de bloques de formigón ou outros materiais de fábrica, agás que sexan debidame revestidos e pintados na forma que regulamentariamente se determine. d) Cumprir as seguintes condicións de posición e implantación: – A superficie mínima da parcela sobre a que se situará a edificación será a establecida en cada caso por esta lei, sen que para tal efecto sexa admisible a adscrición doutras parcelas – Os edificios situaranse dentro da parcela, adaptándose no posible ao terreo e ao lugar máis apropiado para conseguir a maior redución do impacto visual e a menor alteración da topografía do terreo. – Os recuamentos das construcións aos lindes da parcela deberán garantir a condición de illamento e en ningún caso poderán ser inferiores a 5 metros. – As condicións de abancalamento obrigatorio e de acabado dos bancais resultantes deberán definirse e xustificarse no proxecto, de modo que quede garantido o mínimo impacto visual sobre a paisaxe e a mínima alteración da topografía natural dos terreos. – Manterase o estado natural dos terreos ou, se é o caso, o uso agrario deles ou con plantación de arboredo ou especies vexetais en, polo menos, a metade da superficie da parcela, ou nun terzo dela cando se trate de infraestruturas de tratamento ou depuración de augas. e) Farase constar obrigatoriamente no rexistro da propiedade a vinculación da total superficie real do predio á construción e ao uso autorizados, expresando a indivisibilidade e as concretas limitacións ao uso e á edificabilidade impostas pola autorización autonómica. f) En todo caso, o prazo para o inicio das obras será de seis meses, contados desde o outorgamento da licenza municipal correspondente, e deberán concluírse as obras no prazo máximo de tres anos, contado desde o outorgamento da licenza. g) Transcorridos os devanditos prazos, entenderase caducada a licenza municipal e a autorización autonómica, logo de expediente tramitado con audiencia da persoa interesada, e será aplicable o disposto no artigo 203.º desta lei.2. Ás obras de derrubamento e demolición que se pretendan realizar en solo rústico seralles aplicable o disposto no artigo 26.º desta lei. Artigo 44.º. – Condicións adicionais para outras actividades construtivas non residenciais.1. As construcións en solo rústico distintas das sinaladas no artigo anterior, ademais das condicións xerais especificadas no artigo 42.º desta lei, cumprirán as seguintes: a) A superficie da parcela na que se sitúe a edificación non será inferior a 3.000 metros cadrados, agás nos supostos previstos no artigo 33.º.2, letras f) e j), desta lei e no tocante á ampliación de cemiterios e instalacións de tratamento e depuración de augas. b) Deberá xustificarse cumpridamente a idoneidade da localización elixida e a imposibilidade ou inconveniencia de situalas en solo urbano ou urbanizable con cualificación idónea. Tal xustificación non será necesaria cando se trate das construcións sinaladas no artigo 33.º.2, letras a), b) c), d) e f). 2. Excepcionalmente, poderá outorgarse licenza, sen necesidade de autorización autonómica previa, para a execución de pequenas construcións e instalacións ao servizo e funcionamento das infraestruturas e obras públicas, sempre que quede xustificada a construción ou instalación coa natureza, extensión e destino actual do predio no que se localicen e non se superen os 50 metros cadrados de superficie total edificada nin a altura máxima dunha planta nin 3,50 metros. En todo caso, a tipoloxía da edificación e os materiais de construción serán os determinados no artigo 42.º desta lei. Igualmente, poderá permitirse, sen suxeición ao disposto polos artigos 42.º e 44.º desta lei, a instalación de invernadoiros con destino exclusivo ao uso agrario que se instalen con materiais lixeiros e facilmente desmontables. Este réxime excepcional só será aplicable no ámbito do solo rústico de protección ordinaria e de especial protección agropecuaria, forestal ou de infraestruturas.3. As obras de simple conservación e as obras menores ás que fai referencia o artigo 195.º.3 desta lei non precisarán autorización autonómica con anterioridade á obtención da preceptiva licenza urbanística municipal.4. (…) 3.5.–XUSTIFICACIÓN DA CAPACIDADE DAS INFRAESTRUTURAS. As actuacións contidas no presente PE intégraranse na rede de infraestruturas do solo urbano, do mesmo xeito que o están as instalacións existentes.3.5.1.–CAPACIDADE DA REDE VIARIA. Considérase que a ampliación das instalacións educativas no suposto de xerar un incremento de tráfico o fará en proporción ás existentes, e con carácter puntual nas horas de entrada e saída do centro. Na actualidade a dimensión dos accesos é insuficiente, así como o espazo de manobra do transporte escolar e o espazo de parada dos automóbiles privados. Entre os obxectivos do PE figura precisamente a mellora destes puntos febles, porén a funcionalidade da rede viaria non se verá perxudicada polas actuacións do PE, senón enriquecida.3.5.2.–CAPACIDADE DA REDE DE ABASTECEMENTO DE AUGA. Os viarios sobre os que as instalacións docentes se apoian están conectados á rede urbana de abastecemento de auga, sendo o seu servizo suficiente de acordo á demanda. As características da rede son as seguintes: PEø90 na rúa José Añón Canedo PVCø110 Na Avenida de Buenos Aires. PEø90 na rúa Pablo Pedreira PEø90 e PEø50 na rúa Manuel Murguía 3.5.3.–CAPACIDADE DA REDE DE SANEAMENTO DE AUGA Os viarios sobre os que as instalacións docentes se apoian contan con rede de saneamento de fecais, sendo en ambos casos conducións de PVCø315 ou superior. As augas pluviais serán recollidas no interior da parcela, para o seu posterior verquido á rede.3.5.4.–CAPACIDADE DA REDE DE ELECTRICIDADE. A demanda de potencia eléctrica estímase que pode ser absorbida polas instalacións existentes. En caso de que ditas instalacións fosen insuficientes deberán ampliarse no caso do CEIP Otero Pedrayo captando a enerxía eléctrica da rede de alta tensión da Avenida de Buenos Aires, da cal se nutre o actual centro educativo a partir do transformador situado na rúa José Añón Canedo. En canto ao IES Agra de Leborís, aliméntase a través do transformador situado no marxe noroeste do equipamento existente, na rúa Manuel Murguía.3.5.5.–RECOLLIDA DE RESIDUOS SÓLIDOS. A recollida de residuos sólidos urbanos das instalacións dos centros educativos intégranse nas rutas de recollida do solo urbano da Laracha.4.–NORMATIVA.4.1.–NORMAS XERAIS 4.1.1.–OBXECTO E NATUREZA DO PLAN ESPECIAL Formúlase o presente PE co obxecto de ampliar a superficie cualificada como dotacional, permitindo completar as instalacións existentes do centro educativos Otero Pedrayo e Agra de Leborís, no Concello da Laracha. Inclúese no cometido deste PE a mellora dos accesos aos equipamentos. Estableceranse as determinacións precisas que permitan o desenrolo do equipamento educativo cumprindo as esixencias legais en materia urbanística e garantindo a axeitada inserción da instalación prevista no medio territorial existente.4.1.2.–ÁMBITO DE APLICACIÓN. O ámbito de aplicación deste PE identifícase nos correspondentes Planos de Información e Ordenación.4.1.3.–VIXENCIA. A súa vixencia será indefinida ata a súa revisión ou modificación por un instrumento urbanístico de rango igual ou superior.4.1.4.–RÉXIME URBANÍSTICO APLICABLE. O réxime urbanístico aplicable ás parcelas que se cualifican como dotacións é o de solo rústico de protección ordinaria definido na LOUGA 9/2002 coas súas modificacións posteriores.4.1.5.–INSTRUMENTOS DE DESENVOLVEMENTO. O PE desenvolverase mediante un proxecto que defina as obras de edificación, instalacións e acondicionamento. Poderanse formular proxectos cuxa pretensión e determinacións sexan específicos por mor da súa singularidade ou tramitación ante organismos sectoriais. Os proxectos deberán detallar e programar as intervencións coa precisión necesaria para que podan ser executadas por técnicos distintos do autor do mesmo. Os proxectos non poderán modificar as previsións do PE sen prexuízo de adaptacións a nivel de detalle xurdidas pola realidade física e topográfica. Os proxectos conterán a documentación necesaria para a súa correcta posta en práctica, que como mínimo será a seguinte: – Memoria descritiva da actuación – Plano de situación da zona de actuación en relación ao ámbito do PE. – Planos de información do ámbito territorial de actuación. – Planos de Proxecto, reflectindo obras e actuacións a levar a cabo coa escala e nivel de detalle requirido. – Prego de condicións técnicas e de condicións económico-administrativas das obras e actuacións. – Medicións, prezos descompostos e orzamento.4.1.6.–ADMINISTRACIÓNS AFECTADAS. Considérase á Consellería de Medio Ambiente, Territorio e Infraestruturas da Xunta de Galicia, administración afectada polo presente PE, no que respecta ás condicións de ubicación e volumetría das instalacións previstas, así como por abranguer no ámbito do PE parte de zona de afección da estrada AC-552.4.1.7.–OBTENCIÓN DO SOLO. Levarase a cabo a través do sistema de expropiación, contemplado na LOUGA (lei 9/2002 de ordenación urbanística e protección do medio rural de Galica), e segundo a clase de solo corresponde a aplicación o artigo 166 para o solo urbano e solo rústico, e o artigo 173 no caso dos solos clasificados como núcleo rural. Particularmente, no que respecta á obtención do espazo necesario para a mellora viaria asociada ao CEIP Otero Pedrayo, estruturarase do seguinte xeito: No solo clasificado como urbano, aprovéitase o espazo liberado polas aliñacións marcadas no PXOM da plataforma acotada no plano U-O-L2 “Laracha, cotas y rasantes”. Na parcela con clasificación de núcleo rural, obterase a franxa correspondente á distancia total de 16m de sección total no caso da Rúa de José Añón Canedo, e de 14m na de Buenos Aires. En solo urbanizable non delimitado obterase a franxa de solo necesaria para acadar unha sección transversal viaria de 16m de sección total no caso da Rúa de José Añón Canedo, e de 14m na de Buenos Aires.4.1.8.–OBRIGAS DO PROMOTOR. Non se prevén obras de urbanización exteriores ao ámbito do PE, das que o promotor, neste caso, o Concello da Laracha, debera facerse cargo.4.2.–NORMAS DE USO.4.2.1.–XENERALIDADES. O uso e actividade previsto no ámbito do PE é o de dotación docente en congruencia co destino e cualificación de sistema de equipamento de interese público e social previsto no Plan Xeral de Ordenación Municipal da Laracha. Contémplase un uso de interese público sobre terreos de titularidade pública.4.2.2.–USOS PORMENORIZADOS. O PE establece os seguintes usos pormenorizados dentro do ámbito: – Área de aparcadoiro – Uso docente de categoría 2.ª, definido no artigo 4.2.5.1. da normativa do PXOM vixente: – Área axardinada ou zona verde.4.3.–NORMAS DE ACONDICIONAMENTO E OBRAS ORDINARIAS.4.3.1.–XENERALIDADES.1) Enténdense por obras de acondicionamento e obras ordinarias aquelas actuacións que requiren a posta en obra de materiais e técnicas para a realización de muros, do viario previsto así como os espazos libres ou de recreo dotados de instalacións de servizos e elementos de xardinería.2) As obras realizaranse segundo o contido dos proxectos que a tal efecto se redacten en liña coas determinacións expostas no presente PE. Estarán sometidas ao disposto no apartado 4.1.5. sobre contido e documentación.3) Os proxectos de redes públicas tramitaranse e aprobaranse segundo o disposto na lexislación urbanística. Serán informados polas administracións sectoriais que exerzan as súas competencias na actuación.4.3.2.–CUMPRIMENTO DA NORMATIVA REFERENTE A ACCESIBILIDADE. Os proxectos que definan a urbanización dos espazos públicos deberán cumprir coas determinacións da normativa vixente en materia de accesibilidade, debendo incluír entre a súa documentación un análise xustificativo de dito cumprimento.4.3.3.–CONDICIÓNS E TRATAMENTO DA REDE VIARIA.1) Os pavimentos deseñaranse e calcularanse tendo en conta as solicitacións ás que estarán sometidos (peonil, mixto, aparcadoiro, uso restrinxido.). No deseño de pavimentos terase en especial consideración as calidades para a súa adaptación e integración nas condicións naturais e de uso. Procurarase que os pavimentos acaden un elevado porcentaxe de absorción hidráulica para evitar escorrentas superficiais e racionalizar as redes de recollida de augas pluviais. No viario de carácter peonil prohíbense expresamente os pavimentos continuos ou descontinuos impermeábeis. Nas zonas de aparcadoiro recoméndase o emprego de pezas colocadas en seco (lastro) cuxas características de colocación no deseño favorezan o crecemento dun tapiz vexetal entre os seus ocos ou xuntas.2) Os tipos de materiais e técnicas de colocación responderán a un criterio funcional, mediante o cal sexa fácil destinguir as diferentes zonas ou funcións da rede viaria.3) Os elementos auxiliares e complementarios da rede viaria (mobiliario, sinalización, etc.), dotaranse e deseñaranse de forma racional, sen excesos nin reiteracións. Realizaranse con técnicas e materiais duradeiros, de fácil integración e resistencia ao medio. Os proxectos xustificarán o deseño e colocación deste tipo de dotación auxiliar.4.3.4.–CONDICIÓNS DAS INFRAESTRUTURAS DE SERVIZOS TÉCNICOS.1) Establécese a necesidade de prever na parcela dotacional, e nos viarios exteriores ao sistema educativo incluídos no ámbito do PE, as necesarias infraestruturas de servizo para o seu normal funcionamento: – Evacuación de augas pluviais e residuais – Abastecemento de auga – Alumado público – Electricidade – Telecomunicacións 2) A conexión realizarase dende as redes existentes municipais. Tódalas redes chegarán ás zonas requiridas soterradas baixo a rede viaria pública. Os proxectos de obras deberán xustificar a conveniencia de cada infraestrutura, establecendo os criterios de cálculo e deseño e contemplando a necesidade de conexión cos puntos de acometida.3) A iluminación do espazo público realizarase con racionalidade e evitando a contaminación luminosa. A tal efecto o nivel de iluminación non poderá superar os 10 luxes.4) Contémplase subministro de auga para o rego das zonas axardinadas e áreas de recreo, así como para a dotación de auga sanitaria do edificio previsto. Os proxectos de obra establecerán o trazado e características desta rede de xeito pormenorizado e os puntos de acometida na rede pública existente. Discorrerá integramente soterrada.5) A conexión á rede pública de saneamento das augas residuais efectuarase na Avenida de Buenos Aires no caso do CEIP Otero Pedrayo, e na de López Astray para o IES Agra de Leborís.4.3.5.–CONDICIÓNS DE AXARDINAMENTO E MOBILIARIO NA ÁREA AXARDINADA OU ZONA VERDE.1) Os espazos non ocupados polas edificacións ou instalacións deportivas serán tratados mediante o emprego de pavimentos e especies vexetais, que axuden a mellorar a integración da dotación no entorno circundante un punto de vista paisaxístico e ambiental. Os espazos pavimentados deseñaranse con racionalidade. Empregaranse pavimentos preferentemente térreos, de madeira e pedra ou artificiais colocados en seco e deixando espazo entre a súas xuntas para facilitar a súa integración e mellorar as condicións drenantes onde sexa necesario.2) A zona cualificada como área axardinada será convenientemente acondicionada mediante plantación de céspede, arbustos e árbores autóctonos ou naturalizados en Galicia e que se adapten ás condicións microclimáticas e de ambiente húmido da zona.4.4.–NORMAS DE EDIFICACIÓN.4.4.1.–USO PREVISTO. As edificacións a construír serán aquelas cuxo destino encaixe dentro do uso docente de acordo á cualificación da parcela educativa.4.4.2.–TIPOLOXÍA EDIFICATORIA. Dado o uso dotacional previsto, contémplase un edificio de características arquitectónicas singulares, cuxas dimensións e proporcións virán dadas como consecuencia da adecuación a un programa de necesidades variadas. Segundo as características do programa, hai formas que se adaptan mellor ca outras ao uso e que conlevarán unha certa flexibilidade tipolóxica no momento de deseñar os volumes construídos. Farase fincapé na integración paisaxística co entorno, tentando que os acabados das edificacións se solucionen con cores e texturas que se adapten ás existentes no área. 4.4.3.–ALTURA DO EDIFICIO. – Altura máxima: Limítase a altura máxima a 7,00 m, medidos no punto medio da cada fachada dende o nivel do chan ata o arranque da cuberta. – Altura de coroación: Limítase a altura de coroación do edificio a 8,00 m, medidos dende o nivel do chan ata o punto máis elevado da cuberta do edificio. – Forma da cuberta: A cuberta poderá ser plana ou construída mediante planos inclinados. – Materiais da cuberta: No caso de executar unha cuberta plana, considérase altura de coroación á altura dun peto perimetral que impida a caída de persoas. O material de acabado será de orixe natural (pavimento pétreo, grava, céspede, etc.). En caso de executar unha cuberta inclinada, poderanse utilizar materias metálicos. – Elementos que poden sobresaír por riba da altura de coroación: Unicamente poderán sobresaír, sempre de forma puntual, elementos vinculados a instalacións técnicas do edificio, como elementos de ventilación forzada, pararraios, aire acondicionado, etc.4.4.4.–OCUPACIÓN MÁXIMA. A ocupación máxima non superará o 20% da superficie de parcela neta. Enténdese por ocupación a superficie de solo resultado da proxección vertical da superficie edificada en calquera das plantas do edificio.4.4.5.–SUPERFICIE EDIFICABLE. A superficie edificable do edificio virá dada como resultado de aplicar á superficie ocupada a altura máxima permitida.4.4.6.–PLANTAS PERMITIDAS. Conforme ao cumprimento da altura máxima, o edificio poderá desenvolver ata dúas plantas sobre rasante. Permítese a construción de soto e/ou semisoto, coas limitacións de uso establecidas no Plan Xeral e na lexislación sectorial que regule o uso e actividade prevista para o edificio.4.4.7.–SEPARACIÓN DO EDIFICIO AOS LINDEIROS CON OUTRAS PARCELAS. A condición de edificio illado esixe a separación aos lindes con outras parcelas. Dita separación será de polo menos 5,00 metros.4.4.8.–CONDICIÓNS DE INTEGRACIÓN E DE ACABADO. A singularidade dos edificios esixe a consideración daquelas cuestións que afecten á imaxe final do edificio e á súa integración no contexto. Neste senso, considérase que o edificio debe adaptarse ás características dun entorno urbano pouco denso, e manter relacións de unidade con respecto ás instalacións educativas existentes. A Memoria do Proxecto xustificará a elección de materiais, buscándose aqueles materiais de acabado nos que a textura e cor se integren cos predominantes no entorno. Descartaranse aqueles de acabado brillante ou que reflictan en exceso a luz e a imaxe. Admítese a utilización de metais que co tempo adquiran unha pátina sen brillo, coma o cobre, o zinc e o aceiro oxidable ou aceiro cortén. O vidro empregarase de forma racional coa única finalidade de permitir a entrada de luz, ou a búsqueda de transparencia (elementos de peche ou protección…). As cores deberán ser xustificadas no correspondente proxecto técnico seguindo o principio de adaptación ao contexto. Recoméndase o emprego das gamas de grises, ocres ou castaños e verdes como tonalidades que responden aos predominantes na paisaxe da Laracha.4.4.9.–RESERVA DE PRAZAS DE APARCADOIRO. Conforme ao artigo 4.2.5.1 do Título IV.–Normas reguladoras de uso e hixiénico-sanitarias, no capítulo2, clasificación de usos do PXOM, a dotación debe contar cun mínimo de 1 praza de aparcadoiro por cada 50m² construídos. Na reserva de prazas de aparcadoiros para persoas con problemas de accesibilidade, teranse en conta as determinacións máis restritivas que figuren na normativa vixente aplicable. Dito concepto concretarase no correspondente proxecto de deseño pormenorizado.4.4.10.–CADRO RESUMO DOS PARÁMETROS URBANÍSTICOS APLICABLES.5.–ESTRATEXIA DE ACTUACIÓNS. O presente PE contén unha serie de actuacións encamiñadas á mellora e ampliación de dous centros educativos de sistema xeral existentes. Estas melloras consisten tanto na obtención de solo que poida ser posto a disposición dos centros, como da accesibilidade e comunicación das infraestruturas de acceso. A obtención do solo, e a mellora das infraestruturas serán xestionadas e custeadas pola Administración Municipal.5.1.–ORDE DE PRIORIDADES. PRAZOS PARA O DESENVOLVEMENTO. O desenvolvemento deste PE prevese en dúas fases, estimando que a primeira acontecerá durante o ano 2016, e a segunda no ano 2017: FASE 1: Obtención do solo correspondente á ampliación de ambos centros educativos e obras de mellora das infraestruturas viarias no CEIP Otero Pedrayo. FASE 2: Apertura de novo viario no IES Agra de Leborís. 6.–ESTUDO ECONÓMICO.6.1.–CRITERIOS DE VALORACIÓN DE CUSTOS. O estudo económico do PE ten como punto de partida os valores de obtención da titularidade do solo, os cales deberán ser concretados na redacción do proxecto de expropiación. En primeiro lugar, as actuacións previstas foron clasificadas atendendo á clase de solo afectada segundo o PXOM vixente. Así pois, establecéronse os seguintes valores de referencia: Obtención de solo Solo Rústico …….……………………………………………………….3,45 €/m² Sólo de Núcleo Rural………………………………………………….…19,60 €/m² Solo Urbano…………….…………………………………………….…29,40 €/m² 6.2.–VALORACIÓN DA OBTENCIÓN DO SOLO. A continuación expónse o resumo das actuacións de obtención de solo, de xeito independiente para cada un dos centros educativos do PE, segundo a clase de solo de que se trate: No Anexo 3 deste documento de PE, especifícase a superficie afectada en relación á división catastral e á clase de solo.6.3.–VALORACIÓN DAS OBRAS DE URBANIZACIÓN. Segundo se describe na proposta de ordenación, as obras de urbanización consistirán na mellora dos viarios que limitan ao sur e ao leste do centro Otero Pedrayo, e a apertura da traza proposta no PXOM no marxe sur do centro Agra de Leborís. Calculáronse os seguintes ratios en función da natureza das obras a executar: Reforma e ampliación de viario existente …….……………………. 10,00 €/m² Apertura de novo viario………………………………………………… 60,00 €/m² As obras de urbanización serán custeadas pola Administración Municipal. PLANOS – Ordenación: U-O-L1 Zonificación U-O-L2 Cotas e Rasantes